MT-LB

MT-LB (rus.: МТ-ЛБ) je ľahký pásový obrnený transportér sovietskej konštrukcie, ktorý vznikol v 60. rokoch 20. storočia. Vozidlá MT-LB sú určené na prepravu vojakov, ťahanie 122mm húfnice D-30 alebo 100mm protitankového kanónu T-12. Na báze vozidla MT-LB vzniklo mnoho ďalších špecializovaných verzií ako napríklad veliteľské vozidlo, vozidlo na riadenie delostreleckej paľby alebo nákladné vozidlo. Vznik a vývoj V polovici 60. rokov 20. storočia sa vedenie sovietskych ozbrojených síl rozhodlo nahradiť zastarané delostrelecké ťahače AT-P. Aby sa ušetrili peniaze, padlo rozhodnutie nevyvíjať nové vozidlo od nuly, ale prispôsobiť stroj, ktorý sa už sériovo vyrába, pre potreby armády. Na rolu armádneho terénneho vozidla sa najlepšie hodil transportér MT-L. Bolo potrebné len vyrobiť pre neho pancierový trup, pričom väčšina mechanizmov a komponentov zostala rovnaká. Vývojom MT-LB bola poverená konštrukčná kancelária závodu na výrobu traktorov v Charkove. Vývojové práce sa začali v roku 1964 a o dva roky neskôr sa už vozidlo dostalo do sériovej výroby. Konštrukcia Vnútorný priestor sa skladá z priestoru pre posádku (veliteľ a vodič) v prednej časti korby a priestoru pre 11-členný výsadok v zadnej časti. Napravo od vodiča sa nachádza malá vežička s plochou strechou. Vežička je vybavená jedným guľometom PKT kalibru 7,62mm a je ovládaná veliteľom. Námer guľometu sa pohybuje v rozsahu od -5° do +30° a odmer je 360°. V zadnej časti korby sú dvojdielne dvere. Vozidlo je ľahko pancierované - hrúbka pancierovania sa pohybuje medzi 7 - 14mm, to poskytuje základnú ochranu proti pechotným zbraniam. Pohybové ústrojenstvo je po každej strane tvorené šiestimi pojazdovými kolesami (hnacím kolesom vpredu a napínacím vzadu). Vodou chladený osemvalcový motor JaMZ 238 s výkonom 179 kW (240 k) umožňuje vozidlu dosiahnuť na cestách maximálnu rýchlosť 61 km/h a v teréne dosahuje vozidlo maximálnu rýchlosť 30 km/h. Vozidlo MT-LB je plne obojživelné, pričom vo vode sa dokáže pohybovať rýchlosťou až 6 km/h. MT-LB môže za sebou tiež vliecť príves alebo zbraň do hmotnosti 6 500 kg prípadne viesť náklad do hmotnosti 2 000 kg. Vozidlo je vybavené vyhľadávacím svetlometom OU-3GK a infračerveným nočným pozorovacím prístrojom vodiča TVN-2 s dosahom 40 m. To mu umožňuje v obmedzenej miere vykonávať činnosť aj v nočných podmienkach. Verzie MT-LBV - štandardná verzia MT-LB s koľajovými pásmi so šírkou 565 mm MT-LBVM - verzia s guľometom NSVT kalibru 12,7mm (namiesto guľometu PKT kalibru 7,62mm) MT-LBVMK - verzia s guľometom Kord kalibru 12,7mm (namiesto guľometu NSVT kalibru 12,7mm) MT-LBVM1K - modifikácia MT-LBVMK s výkonnejším motorom JAMZ-238BL-1 optimalizovaným na prácu vo väčších nadmorských výškach. MT-LBM (izdelie 6MB) – MT-LB vybavené vežou z transportéru BTR-82A (s kanónom 2A72 kalibru 30 mm guľometom PKT kalibru 7.62 mm). MT-LBu - verzia, ktorá je dlhšia o 76 cm oproti pôvodnému MT-LB a ktorá mala o jeden pár kolies viac. Taktiež mala vežu vyššiu o 40 cm. MTLB-M1A7 - MT-LB vybavené vežou z transportéru BTR-80. Existuje niekoľko možností s inštalovanými zbraňami: 7,62 mm guľomety PKTM, 12 mm guľomety Kord alebo automatický granátomet. MT-LB s radiolokátorom SNAR-10 (Big Fred) určeným na zisťovanie palebných postavení delostrelectva a mínometov - anténa rádiolokátora je inštalovaná na streche korby a za jazdy sa sklápa smerom dopredu Opravárenské vozidlo MTP-LB - verzia bez veže a so schránkami na náradie na streche korby, navijakom a iným špeciálnym vybavením Obrnená ambulancia MT-LB Ženijné vozidlo MT-LB - na streche korby sú schránky na náradie, v prednej časti je inštalovaná hydraulicky ovládaná radlica stíhač tankov na báze MT-LB - verzia vyzbrojená odpaľovacím zariadením pre PTRS 9M114 Šturm-S (AT-6 Spiral) RChM - vozidlo chemického prieskumu Samohybný mínomet Ajbat - kazachstanská modifikácia vyvinutá izraelskou firmou Soltam. Verzia so 120 mm mínometom 2B11. Samohybný mínomet Tundža - verzia s 82 mm mínometom 2B9 Vasiljok a 120 mm mínometom 2B11 Sani Bojové nasadenie Sovietska invázia do Afganistanu Vojna v Podnestersku (1992) - podnesterské ozbrojené sily mali k dispozícii niekoľko vozidiel MT-LB. Okrem toho tieto transportéry aktívne využívalo aj Moldavsko. Na niektorých MT-LB bol nainštalovaný ZU-23-2. Prvá vojna v Čečensku - vozidlá aktívne využívali obe strany konfliktu. Druhá čečenská vojna - vozidlá boli používané nielen ruskými ozbrojenými silami, ale v tej dobe sa na území Čečenska nachádzalo ešte stále 667 vozidiel MT-LB. Vojna v Južnom Osetsku (2008) Ruská invázia na Ukrajinu - pri okupácii Ukrajiny nasadili obe strany konfliktu do bojov vozidlá MT-LB. V priebehu prvých dvoch rokov vojny stratilo Rusko minimálne 1002 a Ukrajina 107 týchto vozidiel. Užívatelia Arménsko Azerbajdžan Angola Bangladéš Bielorusko Bulharsko Eritrea Fínsko Gruzínsko Irak Kazachstan Kongo Litva Mjanmarsko Moldavsko Nigéria Poľsko Rusko - v januári 2018 malo v prevádzke 3500 vozidiel Severné Macedónsko Ukrajina Uruguaj Vietnam Referencie